Vašo Patejdl

Václav „Vašo“ Patejdl (* 10. október 1954, Karlove Vary – † 19. august 2023) bol slovenský spevák, skladateľ, hudobník a hudobný producent, spoluzakladateľ skupiny Elán.

Životopis 
Vašo Patejdl sa narodil 10. októbra 1954 v Karlových Varoch. Jeho otec bol českým hudobníkom, ktorý hrával napríklad s Waldemarom Matuškom, matka bola stavebná projektantka. Pre zhodu mien s otcom, ktorý bol tiež hudobníkom, bol Vašo často označovaný ako Václav Patejdl ml. Asi o šesť rokov neskôr po jeho narodení sa Vašova rodina presťahovala do Bratislavy. Vašo Patejdl mal k hudbe blízko a aj keď mal pôvodne študovať hru na husliach, nakoniec pre krátky malíček presedlal na klavír. Po ukončení SVŠ absolvoval skúšky a ukončil štúdium kompozície u profesora Alexandra Moyzesa na VŠMU v Bratislave.

Začiatky so skupinou Elán 
V roku 1968 mal Vašo svoju kapelu, ktorá sa rozpadla. Ich bubeník totiž spolu s rodičmi emigroval. Vašo Patejdl v tom čase chodil do hudobnej školy na klavír. Jedným z jeho spolužiakov bol Jožo Ráž, ktorý mal tiež kapelu. Vašo sa s ním spojil a s novými muzikantmi sa začal učiť hrať na gitaru. Jožo neskôr priviedol ďalších kamarátov z bratislavských škôl a tak vznikol Elán.

Známym sa Elán stal po vystupovaní v bratislavských študentských kluboch. Do širšieho povedomia sa dostali ich pesničky „Semafór“ či „Dám ti všetko, čo mám“. V roku 1979 vystúpil Elán prvýkrát na Bratislavskej lýre so skladbou „Bláznivé hry“. Vašo Patejdl vtedy za ňu získal cenu za najlepší aranžmán.

Sólová kariéra 
Z kapely Elán Vašo Patejdl odišiel v roku 1985 v čase ich najväčšieho vzostupu, potom čo vydali štyri komerčne veľmi úspešné štúdiové albumy. Na albume ktorý kapela nahrala v tomto roku, Detektívka, spolupracoval už len ako hosťujúci hudobník.

Vašo Patejdl sa osamostatnil a začal svoju úspešnú sólovú kariéru: sólové projekty z veľkej časti realizoval spolu s textárom Ľubošom Zemanom, s ktorým tvorili stálu autorskú dvojicu a vydali štyri kompletné sólové hudobné albumy.Spolupracovali spolu aj na niektorých ďalších albumoch. Ako sólový hudobník je Vašo Patejdl víťazom Bratislavskej lýry 1987 (skladba „Umenie žiť“).

V roku 1987 Vašo Patejdl spolu s Petrom Nagyom a Beátou Dubasovou nahrali album Peter, Vašo a Beáta deťom. Spolupráci na koncipovaní tvorby pre deti sa Vašo venoval aj neskôr v 90. rokoch.

V roku 1991 vyšiel projekt Labyrinth Of The World / Labyrint sveta, štúdiový album, ktorý nahral Vašo Patejdl a česky huslista Jaroslav Svěcený. album bol „Venovaný 400. výročiu narodenia J. A. Komenského a jeho odkazu.“

Autorsky, hudobne aj spevácky sa podieľal na tvorbe viacerých slovenských i zahraničných interpretov. Okrem spomenutých umelcov to bola napríklad aj Marika Gombitová, Banket, Heidi Janků a ďalší.

Vašo Patejdl bol zakladateľom, majiteľom a prevádzkovateľom nahrávacieho štúdia Relax v Bratislave.

Filmová a muzikálová tvorba 
Okrem sólovej kariéry sa Vašo Patejdl venoval skladaniu filmovej hudby. V tom istom roku ako pracoval na svojom sólovom albume, Chlapčenský úsmev, skomponoval a nahral hudbu k prvej časti hudobného filmu Fontána pre Zuzanu, ktorý režíroval Dušan Rapoš. Soundtrack k tomuto filmu vyšiel na albume Dvaja (Hudba a piesne z filmu Fontána pre Zuzanu). Autorom textov na tomto albume bol Boris Filan. Tento film mal ďalšie dve pokračovania. Hudbu k týmot pokračovaniam z väčšej časti zložil Vašo Patejdl. Ako autor hudby s ním spolupracoval Pavol Habera a Ibrahim Maiga. Z tretej časti tohto hudobného filmu bol vydaný soundtrack Fontána pre Zuzanu 3 a nachádza sa na ňom jeden z najväčších Vašových hitov, skladba „Voda, čo ma drží na vodou“, ktorú naspieval Jožo Ráž.

Vašo Patejdl skomponoval hudbu k viacerým muzikálom, ktoré vyšli aj na albumoch: Snehulienka a 7 pretekárov (1991), Adam Šangala (2004), Jack Rozparovač (2007). V roku 2008 mal na Novej scéne premiéru aj slovenský muzikál s pesničkami z trilógie Fontána pre Zuzanu.

Návrat ku kapele Elán 
V roku 1996 sa po jedenástich rokoch Vašo Patejdl znovu vrátil do Elánu, kde pôsobil ako hráč na klávesové nástroje. Patril k základnej zostave kapely, koncertoval s ňou a nahral šesť ďalších štúdiových albumov.

Vašo Patejdl zomrel v sobotu 19. augusta 2023 na rakovinu pankreasu. Choroba mu bola diagnostikovaná iba 2 týždne pred smrťou.

Diskografia

Štúdiové albumy 
Slovenské verzie
 1986 Chlapčenský úsmev
 1987 Lov na city
 1989 Mon amour
 1990 Dlhá cesta / Long Way – s Alanom Royom Scottom
 1991 Labyrinth Of The World / Labyrint sveta – s Jaroslavom Svěceným
 1993 Esoteric: The Holy Grail
 1997 Spovedaj ma zo spomienok
 2004 Do očí
 2020 Moje československé Vianoce
Exportné, anglické coververzie
 1987 We Don't Fall
 1989 You Still Are You
Soundtracky
 1986 Dvaja (Hudba a piesne z filmu Fontána pre Zuzanu)*
 1991 Snehulienka a 7 pretekárov
 1993 Fontána pre Zuzanu 2 – s Pavlom Haberom
 1999 Fontána pre Zuzanu 3
 2002 Fontána pre Zuzanu: Najväčšie hity
 2004 Adam Šangala
 2007 Jack Rozparovač

Detské albumy
 1987 Peter, Vašo a Beáta deťom – s Petrom Nagyom a Beátou Dubasovou
 1993 Vašo, Paťa a Kuko: Hudobná škola – s Patríciou Jarjabkovou
 1995 Hudobná škola Vaša Patejdla II: Maškrtný bál
Kompilačné albumy
 1994 The Best of Vašo Patejdl
 1999 Antológia 1: 1978 – 1990
 1999 Antológia 2: 1978 – 1990
 2005 Gold
 2015 Trojalbum: To nejlepší
 2015 Opus 1986 – 1990 (pôvodné albumy s bonusmi)
 2017 Důkaz lásky (CD+DVD)
Extended Play
 1987 Slávnosť úprimných slov – s Jánom Lehotským, Marikou Gombitovou a Richardom Müllerom
Single
 1985 „Chlapčenský úsmev“
 1986 „Darček“
 1987 „Umenie žiť“
 1988 „Stratený raj“ / „Miestna jednička“ – s Heidi Janků
 1989 „Ztracený ráj“ / „Novinka“ – s Heidi Janků
 1989 „Muzikantské byty“ / „Kaskadér, vol. 2“ (Remix) – s Beátou Dubasovou

Muzikály 
 1991 Snehulienka a sedem pretekárov
 1994 Jozef a jeho zázračný farebný plášť
 1995 Grand Pierrot
 2003 Adam Šangala
 2006 Jack Rozparovač
 2013 Tisícročná včela
 2014 Don Juan (2014) spolu s Eduardom Krečmarom pre Městské divadlo Brno.
 2016 Alenka v kraji zázraků

Ocenenia 
 1985 – Strieborná lýra za pieseň „Chlapčenský úsmev“ na festivale Bratislavská lýra
 1987 – Zlatá lýra za pieseň „Umenie žiť“ na festivale Bratislavská lýra
 1989 – Cena novinárov za pieseň „Muzikantské byty“ (dueto s Beátou Dubasovou) na festivale Bratislavská lýra
 1991 – tretie miesto za pieseň „Afrika je v nás“ na Medzinárodnom festivale piesní vo Viña del Mar v Čile

Referencie

Inè projekty

Externé odkazy 
 Oficiálna stránka
 
 
 Profil Vaša Patejdla
 Rozhovor s Vašom Patejdlom

 
Osobnosti z Karlových Varov
Slovenskí popoví speváci
Slovenskí rockoví speváci
Slovenskí popoví klávesisti
Slovenskí rockoví klávesisti
Slovenskí popoví gitaristi
Slovenskí rockoví gitaristi
Slovenskí skladatelia modernej hudby
Slovenskí skladatelia filmovej hudby
Slovenskí hudobní producenti
Elán (skupina)
Autori a interpreti detskej hudby
Slovenské osobnosti českého pôvodu
Absolventi Vysokej školy múzických umení
Úmrtia na rakovinu pankreasu